**Проект!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НЕНО ДИМОВ – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Решение на Министерския съвет за приемане на Национална програма за контрол на замърсяването на въздуха 2020 – 2030г.*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация, внасям за разглеждане проект на Решение на Министерския съвет за приемане на Национална програма за контрол на замърсяването на въздуха 2020 – 2030г.

Програмата е разработена въз основа на сключено на 28 септември 2016г. Споразумение за предоставяне на консултантски услуги между Министерството на околната среда и водите и Международната банка за възстановяване и развитие в подкрепа на управлението на качеството на въздуха. Споразумението е ратифицирано със Закон от Народното събрание (Обн. ДВ., бр.101 от 20.12.2016г.). Разработването на проекта на Националната програма се финансира от Оперативна програма „Околна среда 2014-2020“.

Разработването на програмата е в изпълнение на чл.6 от *Директива (ЕС) 2016/2284 на Европейския парламент и на Съвета от 14 декември 2016 година за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО (Директива (ЕС) 2016/2284)*. Основната цел на Националната програма за контрол на замърсяването на въздуха е да изпълни определените за страната задължения за намаляване на емисиите спрямо 2005г., съгласно изискванията на Директива (ЕС) 2016/2284, което да допринесе за постигане на нормите за качество на атмосферния въздух (КАВ), които не водят до значителни отрицателни въздействия и рискове за човешкото здраве и за околната среда. В Директива (ЕС) 2016/2284 са определени задълженията за намаляване на емисиите за 2020г. и 2030г., които се отнасят до общите годишни антропогенни емисии на всяка държава-членка на: серен диоксид (SO2), азотни оксиди (NOx), неметанови летливи органични съединения (НМЛОС), амоняк (NH3) и фини прахови частици (ФПЧ2.5). Националните задължения за намаляване на емисиите са определени в резултат на интензивни преговори с Европейската комисия в процеса на изготвяне и приемане на директивата, като за България за почти всички замърсители са около или под средните, определени за държавите-членки на Европейския съюз.

В програмата са предвидени мерки в сектори, които са по-значими източници на емисии в атмосферния въздух, като селско стопанство, автомобилен транспорт и битово отопление (мерките са предвидени и в Националната програма за подобряване на качеството на атмосферния въздух, приета с Решение №334 от 7 юни 2019г. на Министерския съвет). Мерките в сектори енергетиката и промишленост произтичат от задължения по европейското законодателство.

Основните мерки, насочени към сектори битово отопление и транспорт, предвидени и в двете програми са:

* Повторно включване към газоразпределителната мрежа;
* Повторно включване към централно отопление;
* Създаване на нови връзки към централно отопление;
* Преминаване към битови отоплителни уреди, които са в съответствие с Директива 2009/125/ЕО за създаване на рамка за определяне на изискванията за екопроектиране към продукти, свързани с енергопотреблението;
* Прилагане на изисквания за качество на горивата;
* Създаване на нови връзки към газоразпределителната мрежа;
* Въвеждане от общините на „Зони с ниски емисии“ за транспорта.

Посочените мерки ще допринесат за намаляването на емисиите на ФПЧ2.5, неметанови летливи органични съединения, серен диоксид и азотни оксиди.

Мерките, насочени към сектор селско стопанство, засягат:

* Употребата на азотни торове: гарантиране спазването на Директива 91/676/ЕЕС относно защита на водите от замърсяване с нитрати от земеделски източници и прилагането на добри земеделски практики в употребата на торовете ще доведе до допълнително намаляване на емисиите на амоняк, азотни оксиди и неметанови летливи ограничени съединения, там където са налични;
* Управлението на животинските торове: Прилагането на най-добри практики за управление на животинските торове ще ускори намаляването на емисиите на амоняк, азотни оксиди и неметанови летливи ограничени съединения, на местата където са налични.

Очаквани резултати от приемането и прилагането на Националната програма за контрол на замърсяването на въздуха:

- изпълнение на изискванията на чл.6 от Директива (ЕС) 2016/2284;

- изпълнение на задълженията за намаляване на емисиите спрямо 2005г., съгласно изискванията на Директива (ЕС) 2016/2284;

- принос за постигане на нормите за качество на атмосферния въздух, които не водят до значителни отрицателни въздействия и рискове за човешкото здраве и за околната среда.

Националната програма за контрол на замърсяването на въздуха ще допринесе и за постигането на други цели:

- Дългосрочната цел на ЕС за постигане на нива на КАВ в съответствие с насоките за КАВ, публикувани от Световната здравна организация;

- Целите на ЕС в областта на биологичното разнообразие и екосистемите в съответствие със Седмата програма за действие в областта на околната среда;

- По-добро взаимодействие между политиката на ЕС по отношение на КАВ и други политики на ЕС – по-специално политиките в областта на климата и енергетиката.

Националната програма за контрол на замърсяването на въздуха е включена в Мярка 571: Изпълнение на Решение на Съда на Европейския съюз и предотвратяване на следващо решение за налагане на финансови санкции, съгласно което България не е изпълнила задълженията си за спазване на нормите за качеството на атмосферния въздух по показател фини прахови частици към Цел 145: Подобряване качеството на атмосферния въздух в населените места. Разширяване на комплекса от мерки за опазване чистотата на атмосферния въздух. Разработване на Национална програма за качеството на атмосферния въздух от Програмата за управление на правителството на Република България за периода 2017-2021г.

За предложения проект на Решение е изготвена финансова обосновка, съгласно изискванията на Приложение №2.2 към чл.35, ал.1, т.4, буква "б" от Устройствения правилник на Министерския съвет и на неговата администрация.

Средствата за изпълнение на мерките в битовото отопление, предвидени в Националната програма за контрол на замърсяването на въздуха 2020 – 2030г., са одобрени с Решение № 334 от 7 юни 2019г. на Министерския съвет за приемане на Националната програма за подобряване на качеството на атмосферния въздух.

Дейностите по Националната програма за контрол на замърсяването на въздуха 2020 - 2030 година ще се изпълняват в рамките на приетите бюджети на първостепенните разпоредители с бюджет (ПРБ) за съответната година.

За предложения проект на акт не са необходими допълнителни разходи/трансфери/други плащания по бюджетите на ПРБ.

Предложеният проект на акт не води до въздействие върху държавния бюджет.

Отчитайки характера на проекта на Национална програма за контрол на замърсяването на въздуха и включените в нея политически, законодателни и стратегически мерки е преценено, че няма основание за провеждане на процедура по екологична оценка по реда на глава шеста от Закона за опазване на околната среда, както и на процедура по реда на глава втора от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (обн. ДВ, бр. 73/11.09.2007г.).

Към настоящия проект на решение не е приложена справка за съответствие с европейското законодателство, тъй като справка за съответствие с Директива (EС) 2016/2284 е изготвена за Наредба за намаляване на националните емисии на определени атмосферни замърсители (обн. ДВ, бр. 47/14.06.2019г.), която транспонира основната част от директивата, включително чл.6 и Приложение III, част 1.

Проектът на Национална програма за контрол на замърсяването на въздуха е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации, като на заинтересованите лица е предоставен 30-дневен срок за предложения и становища. Направените бележки и предложения са отразени, съгласно приложената справка.

Проектът на програма е съгласуван в съответствие с чл.32, ал.1 и 5 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.10a, ал.2 от Закона за чистотата на атмосферния въздух и чл.8, ал.3 във връзка с чл.6, ал.3 от Устройствения правилник на Министерския съвет и на неговата администрация, предлагам Министерският съвет да одобри проекта на Решение за приемане на Национална програма за контрол на замърсяването на въздуха..

**НЕНО ДИМОВ**

*Министър на околната среда и водите*